text: Her blev der solgt flest huse i 2018
  26 januar 2019 kl. 14.19
  Postnummer 8700 Horsens er for tredje år i træk det mest populære område i Danmark, når der skal handles hus.
  Hele 839 huse blev handlet i postnummer 8700 Horsens i 2018 - og dermed er området for tredje år i træk det mest populære område i Danmark, når det drejer sig om hushandler. Det oplyser Boligsiden.dk.
  Huskøberne er ifølge Horsens Kommune først og fremmest yngre mennesker, som får andre prioriteter, når de skifter cafelivet ud med familielivet.
  Køberne går typisk efter traditionelle villaer i prisklassen mellem 1,8 og 2,5 millioner kroner.
  Husene i Horsens koster ifølge Boligsiden.dk kun godt og vel halvdelen af, hvad de koster i Århus, og den kendsgerning er en medvirkende årsag til de mange handler, siger Birgit Daetz, der er boligøkonom hos Boligsiden.dk.
  
  Sjovt at være mægler
  Formanden for den lokale mæglerforening, Alex Mandrup, siger, at det bestemt er sjovere at være ejendomsmægler i Horsens end i andre dele af landet.
  I 2017 blev der solgt 664 huse i postnummeret og i 2016 var tallet 629.
  I TV SYDs sendeområde ligger postnummer 6000 Kolding på en fjerdeplads i Danmark med 599 handler i 2018 - 7100 Vejle er på 7. pladsen med 507 handler, og endeligt besætter 7000 Fredericia 9. pladsen med 462 handler sidste år.
  I bunden ligger 6705 Esbjerg Ø med 106 hushandler, 6715 Esbjerg N med 108 handler og 6500 Vojens med 113 hushandler i 2018.
  